2 जिलों में भारी बारिश की चेतावनी; घग्गर डेंजर लेवल तक पहुंची, रोहतक में खेतों में घुसा पानी
Haryana Rain LIVE Video Update;  हरियाणा के मुख्यमंत्री मनोहर लाल ने कल कुरुक्षेत्र में बाढ़ प्रभावित इलाकों का जायजा लिया। कुरुक्षेत्र में लगभग 15 हजार एकड़ में फसल का नुकसान हुआ है
हरियाणा में चंडीगढ़ मौसम विभाग ने 11 जिलों में बारिश का अलर्ट जारी किया है। इनमें दो जिले ऐसे हैं जिनमें भारी से भारी बारिश होने की आशंका है। इन जिलों में उत्तर हरियाणा के पंचकूला और यमुनानगर शामिल हैं। इनके अलावा अंबाला, रेवाड़ी, झज्जर, गुरुग्राम, फरीदाबाद, फतेहाबाद, हिसार, भिवानी और चरखी दादरी में भारी बारिश को देखते हुए येलो अलर्ट जारी किया है।
ऑरेंज अलर्ट वाले जिलों में 200 एमएम से अधिक बारिश होने का अनुमान है, जबकि येलो अलर्ट वाले जिलों में 200 MM से कम बारिश होने की आशंका है।
कैथल में घग्गर डेंजर लेवल से 4 फुट नीचे बह रही है। वहीं हरियाणा के सोनीपत में यमुना में गैस की पाइपलाइन लीक हो गई। यह पाइपलाइन पानीपत रिफाइनरी से उत्तर प्रदेश की तरफ जा रही है। गांव घसौली के पास पाइपलाइन लीक होते ही आसपास के इलाकों में हड़कंप मच गया। गैस लीकेज से यमुना में पानी के बवंडर उठने लगे। इसका पता चलते ही तुरंत पानीपत रिफाइनरी से गैस का प्रेशर कम करवाया गया।
पूर्व CM हुड्‌डा का रोहतक दौरा
पूर्व मुख्यमंत्री भूपेंद्र सिंह हुड्‌डा ने बुधवार को रोहतक का दौरा किया। उन्होंने जलभराव प्रभावित एरिया का निरीक्षण करते हुए स्थिति का जायजा लिया। पिछले दिनों से हो रही बारिश के कारण कई गांवों में जलभराव की स्थिति है। जिसका जायजा लेने के लिए पूर्व CM खुद के हलके के गांवों में पहुंचे। वे लगातार सरकार को घेरने में भी जुटे हुए हैं।
चीका में जलस्तर डेंजर पॉइंट के पास
कैथल जिले के चीका से गुजर रही घग्गर नदी का जलस्तर फिर से बढ़ गया है। यदि बारिश होती है तो आस-पास स्थित गांवों में हालात बिगड़ सकते हैं। इस समय चीका में घग्गर नदी का जलस्तर 14 फीट से बढ़कर 19 फीट हो गया है। इसका डेंजर लेवल 23 फीट है।
वहीं कई गांवों में अभी भी नदी का कटाव जारी है। सूबे में बाढ़ से प्रभावित गांवों की संख्या 1465 पहुंच गई है। अब तक बाढ़ से 40 लोगों की मौत हो चुकी है। 6 लोग घायल हुए हैं और 2 लापता हैं। बारिश से घग्गर और यमुना का जलस्तर बढ़ने का खतरा बना हुआ है।
हरियाणा के जिलों में बारिश के बाद के बाद हालात...
15 अगस्त तक बारिश के आसार
बाढ़ के पानी से 12 जिले प्रभावित हुए हैं। इनमें 6 जिले यमुना से लगते हैं और 6 जिले घग्गर के साथ लगते हैं। अभी आगे भी बारिश इसी तरह होते रहने की संभावना है। 15 अगस्त तक बारिश होने के आसार हैं, लेकिन इस बारिश का थोड़ा बहुत प्रभाव रह सकता है।
कुरुक्षेत्र में CM ने लिया जायजा
हरियाणा के मुख्यमंत्री मनोहर लाल ने कल कुरुक्षेत्र में बाढ़ प्रभावित इलाकों का जायजा लिया। कुरुक्षेत्र में लगभग 15 हजार एकड़ में फसल का नुकसान हुआ है। इस दौरान उन्होंने कहा कि राज्य सरकार की तरफ से फसल का पूरी तरह नुकसान होने पर प्रति एकड़ 15 हजार रुपए का मुआवजा दिया जाएगा।
इसके साथ ही धान की दोबारा रोपाई करने वाले किसानों की फसल का अधिकारियों की टीमों द्वारा सर्वे और वेरिफिकेशन का कार्य तुरंत प्रभाव से शुरू कर दिया जाएगा। 31 जुलाई के आसपास इसकी रिपोर्ट तैयार कर ली जाएगी। इसके बाद धान की दोबारा रोपाई करने वाले किसानों को भी रिपोर्ट के आधार पर मुआवजा दिया जाएगा।
31 तक पूरा होगा सर्वे का काम
मेरी फसल-मेरा ब्योरा पोर्टल पर दोबारा फसल की रोपाई करने वाले भी अपना पंजीकरण करवा सकेंगे। इसके बाद सही आंकड़े मिलने के बाद फसलों के नुकसान का पूरा डाटा सामने आएगा, क्योंकि दोबारा रोपाई करने वाले किसान का बीज, खाद और रोपाई पर खर्चा जरूर आया होगा। इस कार्य को 31 जुलाई के आसपास पूरा कर लिया जाएगा।